Source: http://hir3.hu/temak/auto-motor/dugo_ado-1520.htm
Timestamp: 2020-07-02 09:35:20+00:00

Document:
auto-motor - dugo ado-1520 - hir3.hu
Jövőre a költségvetés hiánya a GDP 2,94 százaléka, 687 milliárd forint lesz. Az Országgyűlés által csütörtökön elfogadott költségvetési törvény rögzíti azt is: jelenlegi formájában megszűnik a Költségvetési Tanács, helyett új, háromtagú testület jön létre, új jogosítványokkal, titkárság nélkül. Az Országgyűlés 257 igen és 119 nem szavazat mellett fogadta el a 2011. évi költségvetésről szóló törvényt. A törvényt 218 fideszes, 37 KDNP-s mellett két független képviselő - Molnár Oszkár, Pősze Lajos - szavazta meg; 58 szocialista, 44 jobbikos, 15 LMP-s és két független - Ivády Gábor és Szili Katalin - voksolt nemmel. A képviselők döntöttek, hogy kérik az államfőtől a törvény sürgős kihirdetését.
Feltételhez kötik a sztrájkot a közszolgáltatást végző cégeknél
Csak az elégséges szolgáltatás mértékéről kötött megállapodás, ennek hiányában az arról döntő munkaügyi bíróság határozatának megszületése után sztrájkolhatnak azon cégek munkavállalói, amelyek a lakosságot alapvetően érintő tevékenységet végeznek. Az Országgyűlés csütörtökön kormánypárti szavazatokkal elfogadta a fideszes Kara Ákos és Kontur Pál javaslatát, amely a kihirdetését követően napon lép hatályba; rendelkezéseit az akkor már folyamatban lévő egyeztető eljárások során is alkalmazni kell. Nemmel szavazott az MSZP, a Jobbik és az LMP is. Igen gombot nyomott Molnár Csaba (MSZP) és Kukorelly Endre (LMP). A független Szili Katalin és Ivády Gábor nemmel szavazott, Pősze Lajos pedig igennel.
2010.12.23. 14:30
Továbbra is előzetesben marad Budaházy György
Csütörtökön nem nyilvános ülésen tárgyaltak a - csak monogrammal jelzett - Budaházy György és védője indítványáról, amelyben az előzetes letartóztatás óvadék fizetése ellenében történő megszüntetését kérték. A bíróság elutasította az indítványt, így a gyanúsított továbbra is előzetes letartóztatásban marad - közölte a Fővárosi Bíróság. "Az ülés berekesztése után a tárgyalóteremből távozó ügyészt a bírósági folyosón az összegyűlt szimpatizánsok egy csoportja lökdöste és leköpte. Ez a magatartás bűncselekményt valósít meg, amely miatt büntetőeljárásnak van helye" - közölte a bíróság.
2010.12.23. 14:15
Januárban az olimpiai mozgalom támogatására vonatkozó indítvány megtétele mellett a Magyar Olimpiai Bizottság (MOB) tesz javaslatot az állami sporttámogatás elosztási arányaira, illetve dönt az olimpiai mozgalom feladataival összefüggő és a költségvetési törvényben meghatározott állami sportcélú támogatás felhasználásáról és folyósítja azt. Erről csütörtökön döntött az Országgyűlés a fideszes Bánki Erik, Borkai Zsolt (a MOB elnöke) és Szalay Ferenc javaslatára. A változtatást a kormánypártok mellett a Jobbik, valamint az LMP több képviselője is támogatta, az MSZP ellenezte.
2010.12.23. 14:00
Szávay, Czink, Babos és Arn a Fed Kupa-válogatottban
Keller László, a magyar Fed Kupa-csapat október végén kinevezett kapitánya csütörtökön Szávay Ágnest, Czink Melindát, Babos Tímeát és Arn Grétát jelölte a jövő évi csoportmérkőzésekre készülő szűk keretbe. A kapitány novemberben Marosi Katalint, Jani Rékát, Susányi Zsófiát és Lukács Vandát is meghívta, ők a keretszűkítés során kerültek ki a csapatból, de tartalékként rendelkezésre állnak. A magyar női válogatott a Fed Kupa Euro-afrikai zónájának 1-es csoportjában szerepel. A csoportmérkőzések február elején lesznek az izraeli Eilatban.
Az Internazionale szerződést bontott Benítezzel
Az olasz Internazionale labdarúgócsapatának vezetősége csütörtökön közös megegyezéssel szerződést bontott Rafael Benítez vezetőedzővel. Az 50 éves szakember a nyáron az FC Liverpooltól érkezett a Real Madridhoz távozó, s a milánói kék-feketékkel az előző szezonban triplázó (BL, bajnokság, kupa) portugál José Mourinho helyére. Benítez együttesével szombaton megnyerte a klub-világbajnokságot, de ez sem mentette meg. A bajnokságban mindössze a hetedik helyen áll a gárda úgy, hogy 13 ponttal marad le a listavezető, városi rivális AC Milan mögött. Korábbi sajtóértesülések szerint Massimo Moratti, a klub elnöke azt szeretné, ha éppen a Milan korábbi edzője, a brazil Leonardo lenne Benítez utódja.
Az eddigi hat hónap helyett már háromhónapnyi közös tartozás esetén jelzálogot lehet majd bejegyezni a társasházi lakásra, közgyűlési határozattal. Az Országgyűlés csütörtökön 255 igen szavazattal, 70 nem ellenében, 43 tartózkodás mellett szavazta meg a társasházakról szóló indítványt, amelyet a kormánypártok támogattak, az MSZP és az LMP ellenzett, míg a Jobbik frakciójának tagjai tartózkodó voksot adtak le. A közös költség tartozás miatti jelzálog bejegyzés három hónaponként megismételhető.
Gyengült a forint a Fitch besorolási rontása után
A forint jelentősen gyengült a magyar adósbesorolás rontásának hírére. Az eurót 277,70 forint körül jegyezték 275,70 forint után, a dollárt 212,10 forinton 210,50 forint után, a svájci frankot 221,60 forinton 220,10 forint után, száz japán jent pedig 255,60 forinton 254,00 forint után.
Kockázatot rejthetnek az irreálisan alacsony árú utazások
Az irreálisan alacsony árú utazások kockázatot rejthetnek, érdemes megfontolni, hogy a nagyon kedvezőnek tűnő részvételi díj miatt megéri-e kockáztatni - hívta fel a figyelmet a Magyar Utazásszervezők és Utazásközvetítők Szövetsége (MUISZ) közleményében. A szövetség azt javasolja, hogy az érdeklődők az utazási irodák ajánlatait tartalmi és "ár - szolgáltatási arány" alapján elemezzék, és ezt követően döntsenek. Magyarországon mintegy harminc utazási iroda ment csőbe 1995. óta, fizetésképtelenség miatt 2009-ben 7 utazási irodát töröltek a hatósági nyilvántartásból. December 20-án az Aeroviva Utazási Iroda szüntette meg utazásszervezői és utazásközvetítői tevékenységét csőd miatt.
Csak az elégséges szolgáltatás mértékéről kötött megállapodás, ennek hiányában az arról döntő munkaügyi bíróság határozatának megszületése után sztrájkolhatnak azon cégek munkavállalói, amelyek a lakosságot alapvetően érintő tevékenységet végeznek. A törvénymódosítás alapján a lakosságot alapvetően érintő tevékenységet végző vállalatoknál - így különösen a tömegközlekedési és távközlési cégközlési cégeknél, valamint az áram-, a víz-, a gáz- és egyéb energiaszolgáltatást végző szerveknél - csak úgy gyakorolható a sztrájkjog, hogy a munkabeszüntetés a még elégséges szolgáltatás teljesítését ne gátolja.
2010.12.23. 13:45
Szalay Péter válthatja Tarlós Istvánt a Fidesz parlamenti frakciójában
A Fidesz a Tarlós István főpolgármester lemondása miatt megüresedett országgyűlési képviselői helyre Szalay Pétert, korábbi XIII. kerületi képviselőjelöltet delegálja. A Főpolgármesteri Hivatal kommunikációs igazgatósága november 29-én közölte, hogy Tarlós István december 3-i hatállyal lemondott országgyűlési képviselői mandátumáról, mert főpolgármesteri teendőivel a parlamenti munka időben nem egyeztethető össze. A politikus az áprilisi országgyűlési képviselő választáson a budapesti területi listáról került a parlamentbe, a Fidesz frakcióvezető-helyetteseként tevékenykedett, október 31-ig tagja volt az önkormányzati és területfejlesztési bizottságnak.
Leminősítette Magyarországot a Fitch Ratings
Leminősítette, de továbbra is a befektetésre ajánlott alapsávban tartja Magyarország adósosztályzatait a Fitch Ratings, amelynek véleménye szerint "érdemben romlott" Magyarország középtávú költségvetési pozíciója, és a kormány által kidolgozott költségvetési tervek "rossz irányúak" a további államháztartási konszolidáció szempontjából. A legnagyobb európai hitelminősítő csütörtökön Londonban bejelentette, hogy a hosszú futamidejű magyar szuverén devizaadósság besorolását egy fokozattal, a befektetésre ajánlott osztályzati sáv alsó szélére, "BBB mínusz" szintre rontotta az eddigi "BBB"-ről.
Törvény tiltja az energetikai különadó áthárítását
Megtiltja a törvény az energetikai cégekre kivetett különadók továbbhárítását a fogyasztókra, meghosszabbítják a távhővel termelt áram kötelező átvételét és a kőolaj világpiaci árának emelkedésével nő a bányajáradék egy csütörtökön elfogadott törvényjavaslat szerint. A Kósa Lajos és Schmidt Csaba fideszes képviselők által a parlament elé terjesztett javaslat elfogadásával a bányatörvény hatálya alá helyezik a bányászati hulladék - így a vörösiszap - kezelését, míg a bányászati hulladéktárolókat az épített környezet alakításáról és védelméről szóló jogszabály hatálya alá vonják. Mindkét döntés szigorúbb hatósági felügyeletet tesz lehetővé.
2010.12.23. 13:30
Életmű Grammy-díjat kap Julie Andrews angol színésznő, Roy Haynes amerikai dzsesszdobos és a punkrock úttörőjének számító The Ramones zenekar. Rajtuk kívül életműdíjban részesül Dolly Parton amerikai country énekesnő, a New York-i Juilliard Vonósnégyes, az 1960-as évek amerikai népzenei újjáéledésében élenjáró The Kingston Trio, valamint a 101 éves gospel legenda, a kanadai George Beverly Shea is. A Ramones kivételével az összes életműdíjas kapott már korábban Grammyt. A díjat posztumusz kapja a Kingston Trio és a Ramones több alapító tagja is, az 1946-ban alapított Juilliard Vonósnégyesnek ugyanakkor két eredeti tagja még átveheti az elismerést.
A közmédiarendszer átalakítását az indokolja, hogy az ma pazarló, nem hatékony, és az adóforintokat nem átláthatóan költi el - mondta el egy csütörtöki sajtóértekezleten Szabó László a Médiaszolgáltatás-támogató és Vagyonkezelő Alap szakértője. Egy év alatt újul meg teljesen a magyar közmédia rendszere; ez azt jelenti, hogy 2012. január 1-től lehet majd új, egységes, nemzeti közmédiáról beszélni, hasonlóról, mint a mintának tekintett brit BBC - olvasható a sajtóértekezlet előtt kiosztott tájékoztató füzetből. Ez idő alatt kialakulnak a végleges intézményi formák és munkafolyamatok, és várhatóan a "fizikai összeköltözés és elrendeződés" is megtörténik - olvasható a tájékoztatóban.
Az Országgyűlés csütörtökön a bíróságok hatékony működését és a bírósági eljárások gyorsítását célzó törvénymódosításokat fogadott el, így a jövőben egyebek mellett lehetővé válik a bíróságok szükséges létszámának évenkénti meghatározása, továbbá a bírák folyamatos képzése, illetve egyes szabályok egyszerűsítése. A parlament a kétharmados támogatás igénylő részeket 258 igen, 16 nem és 96 tartózkodás mellett fogadta el, és szinte ugyanez volt a szavazati arány a feles többséggel módosítható paragrafusok zárószavazásánál is. A bíróságoknak a szabályszerűen megidézett vádlottak távollétében is megengednék az eljárások lefolytatását, amennyiben az érintett nem kíván részt venni a tárgyaláson.
Több mint 30 év késéssel hatszoros brazil bajnok lett Pelé
Visszavonulása után 33 évvel hatszoros brazil bajnoknak nyilvánították a háromszoros vb-győztes Pelét, miután a helyi futballszövetség (CBF) hivatalos szezonoknak minősítette az 1970 előtt rendezett sorozatokat. Az eddigi nyilvántartás szerint 1971-ben került sor az első brazil bajnokságra, de most a CBF bejelentette, hogy az 1959 és 1970 között lejátszott kupasorozatok és az úgynevezett Roberto Gomes Pedrosa tornák is teljes értékű idénynek számítanak. A 70 éves Pelé utóbbiakon hat alkalommal diadalmaskodott a Santosszal, melynek 1956 és 1974 között volt a tagja, de 1971 után már nem nyert bajnoki címet. A szövetség szerdai döntése után a Santos - a Palmeirasszal holtversenyben - lett a legsikeresebb brazil egyesület, így ugyanis nyolc bajnoki diadalnál tart.
2010.12.23. 13:15
Indoklás nélkül is elbocsáthatók januártól a köztisztviselők
Nemcsak az államigazgatásban, hanem a közigazgatásban is lehetőség lesz jövő évtől arra, hogy a munkáltató indoklás nélkül bocsássa el a munkavállalót; egyebek mellett ezt a rendelkezést is tartalmazza az Országgyűlés által csütörtökön elfogadott törvény módosítása. A felmentési idő 2 hónap lesz. A fideszes Kósa Lajos és Kovács Zoltán által előterjesztett, a köztisztviselők jogállásáról szóló törvényt 256 igen, 116 nem mellett fogadta el az Országgyűlés. A Fidesz és a KDNP képviselői és a független Pőzse Lajos voksolt igennel, nemmel szavazott a három ellenzéki frakció, a fideszes Kövér László és két független képviselő: Ivády Gábor, Szili Katalin.
Az Országgyűlés csütörtökön megszavazta a gyermekgondozási segély (gyes) folyósításának kettőről három évre való visszaállítását. A képviselők 259 igen szavazattal, 69 nem ellenében, 43 tartózkodás mellett fogadták el az egyes szociális, gyermekvédelmi, családtámogatási, fogyatékosságügyi és foglalkoztatási tárgyú törvények módosításáról szóló előterjesztést. A kormánypártok támogatták, az MSZP és az LMP ellenezte az indítványt, a Jobbik tartózkodott. A gyes három évre való visszaállítása vonatkozik azokra a gyermekekre is, akik a gyes folyósítási idejét két évben meghatározó törvény hatályba lépését követően és e jogszabály hatályba lépése előtt születtek.
LMP: fenntarthatatlan és felelőtlen a költségvetés
Az LMP szerint a tervezett költségvetés fenntarthatatlan, nincs jövője, felelőtlen és szegényellenes - mondta csütörtöki parlamenti sajtótájékoztatóján Scheiring Gábor. A párt gazdasági kabinetjének vezetője kijelentéseit alátámasztandó azt mondta, hogy költségvetés bünteti az átlag alatt keresőket, a legnagyobb vesztese pedig a jövő nemzedéke és a környezetvédelem. Mint mondta, a büdzsé kapkodó és "jövőtlen intézkedések sorát tartalmazza", miközben nincsen benne érdemi eszköz, amellyel munkahelyeket lehetne teremteni. A politikus szerint téves az az elképzelés, hogy az egykulcsos személyi-jövedelemadóval munkahelyeket lehetne teremteni.
2010.12.23. 13:00
Évszázados előrejelzés a magyar meteorológusoktól
Télen csökken a hideg napok száma és a lehullott hó mennyisége, nyáron pedig a hőhullámok időtartamának növekedése várható az elkövetkezendő évtizedekben - ez a tendencia állapítható meg az Országos Meteorológiai Szolgálat regionális klímamodelljeinek előrejelzései alapján, amelyekből a 2021 és 2050 között, valamint a 2071 és 2100 között várható változások ismerhetők meg. Az OMSZ két globális éghajlati modell regionális fejlesztését, Magyarországra való adaptálását végzi. Az egyik a francia Météo France vezetésével nemzetközi együttműködésben megalkotott ALADIN-Climate, a másik a hamburgi Max Planck Intézet által kidolgozott REMO-modell - olvasható a Magyar Tudományos Akadémia honlapján.
2010.12.23. 12:45
Brutális gyilkosság áldozatai "mesélnek" a neandervölgyi családokról
Brutális gyilkosság nyomaira bukkantak egy észak-spanyolországi barlangban, a negyvenkilencezer évvel ezelőtti bűntény segítségével a tudósok megismerhetik a neandervölgyi emberek családszerkezetét. Az El Sidrón-i barlangban tizenkét férfit, nőt, és gyermeket mészároltak le, majd a támadók, szintén neandervölgyi emberek mohón falatozni kezdtek az áldozatok földi maradványaiból. A gyilkosok olyannyira kiéhezettek voltak, hogy felnyitották az áldozatok koponyáját, hogy hozzájussanak agyvelejükhöz, de feltörtek minden apró csontocskát is, hogy egyetlen csepp csontvelőt se hagyjanak kárba veszni. A vizsgálatok szerint a csoport tagjai genetikailag közel álltak egymáshoz.
A Barcelona elnöke szerint Guardiola addig marad, ameddig akar
Sandro Rosell, az FC Barcelona elnöke kijelentette: Josep Guardiola addig maradhat a labdarúgócsapat vezetőedzője, ameddig csak akar. "Azt szeretném, ha Guardiola olyan lenne a Barcelonának, mint Sir Alex Ferguson a Manchester Unitednek" - nyilatkozta Rosell. A Vörös Ördögök skót trénere már több mint 24 éve irányítja az együttest, Guardiola a maga két és fél évével persze ettől még messze elmarad. Rosell ugyanakkor még azt is hozzátette: ezt követően még azt is el tudja képzelni, hogy a fiatal tréner olyan pályafutást fusson be az egyesületnél, mint a Bayern Münchennél Franz Beckenbauer, aki jelenleg a bajorok tiszteletbeli elnöke.
Távozik az Atlético Madridtól Simao Sabrosa
Távozik a spanyol labdarúgó-bajnokságban szereplő Atlético Madridtól és a török Besiktashoz szerződik Simao Sabrosa,a portugál válogatott szélsője. A 31 éves futballista átigazolását a klub szerdán este jelentette be, hozzátéve, hogy a játékos csütörtökön számol be a részletekről. "Megtiszteltetés volt, hogy a csapatomban játszott - mondta Quique Sanchez Flores, az Atlético vezetőedzője. - Elképesztően profi labdarúgó, akinek megvan a tekintélye a pályán és azon kívül is." A tréner mindehhez hozzátette, a klub igyekszik mielőbb vásárolni egy játékost, akivel pótolhatja Simaót. A szélső 2007-ben, a Benficától érkezett Madridba, korábban szerepelt az FC Barcelonában és a Sporting Lisboában is.
Történelmi mélyponton maradt a kamat Lengyelországban
Lengyelországban a 3,5 százalékos történelmi mélyponton hagyta irányadó kamatát a nemzeti bank monetáris tanácsa szerdán. Az alapkamat már 18. hónapja rekord alacsony. A döntés megfelelt az elemzői várakozásoknak. A monetáris tanács legutóbb tavaly júniusban változtatott a kamaton, akkor negyed százalékpontos - 25 bázispontos - csökkentést hajtott végre. A Reutersnek nyilatkozó elemzők egy kisebb része kamatemelésre számított. A kamatemelési várakozások mögött az állt, hogy novemberben már a második egymást követő hónapban volt az éves infláció a lengyel jegybank 2,5 százalékos inflációs célja fölött.
Részt vett a jegybankelnök a kormányülésen
Részt vett a kabinet ülésén szerda délelőtt Simor András, a Magyar Nemzeti Bank (MNB) elnöke - tájékoztatta Nagy Anna kormányszóvivő az MTI-t. A jegybanktörvény módosításával összefüggő tárgyalás részleteiről várhatóan a csütörtöki kormányszóvivői sajtótájékoztatón számolnak be. Simor András hétfőn azt mondta, utoljára 2009 januárjában találkozott Orbán Viktorral. A miniszterelnök kedden a Magyar Televízió Az Este című műsorában erre úgy reagált: miután a kívánatos gazdaságpolitika irányáról a jegybanknak más elgondolása van, mint a kabinetnek, "éppen elég", ha a nemzetgazdasági miniszter beszél az MNB elnökével. "Azzal, hogy ha én beszélek vele, nem lennénk előrébb" - tette hozzá.
Eljárás indult az Aeroviva csődje miatt
Eljárást indított a BRFK az Aeroviva utazási iroda csődjével összefüggésben, okirattal való visszaélés és más bűncselekmények elkövetésének megalapozott gyanúja miatt, ismeretlen tettes ellen - közölte a rendőrség csütörtökön az MTI-vel. Az ügyben jelenleg tanúkihallgatások vannak folyamatban - tették hozzá az MTI-nek arra a kérdésére, hogy volt-e házkutatás az ügyben. Mint közölték: "az eljárás jelen stádiumában további információt nem áll módunkban közölni". Az utazási iroda hétfőn jelentette be honlapján, hogy megszünteti utazásszervezői és utazásközvetítői tevékenységét december 20-tól. A közlemény szerint a cég mindent megtett annak érdekében, hogy ezt a helyzetet elkerülje, de ez a jelenlegi gazdasági helyzetben sajnos nem sikerült.
Műemlék lett a Beatles londoni zebrája
Az angol kulturális örökség részévé nyilvánította és műemléki védelem alá helyezte szerdán a brit kormány a londoni Abbey Road stúdió előtt felfestett világhírű zebrát. A világon eddig ez az egyetlen gyalogátkelőhely, amely műemléki védelmet kapott. Az észak-londoni gyalogátkelőből és az utcanévvel azonosult stúdióból a Beatles csinált világmárkát, Abbey Road című, 1969-ben kiadott utolsó előtti albumával, és annak ugyancsak halhatatlan, évtizedek óta külön poszterként is árult "zebrás" borítójával. A híres lemezborítón az együttes tagjai John Lennon vezetésével libasorban átvonulnak a stúdió fehér épülete előtt az utca másik oldalára, a ma is ugyanott meglévő, gondosan karbantartott zebrán.
Szélessávú internet nélkül nem élet az élet
A szélessávú internetkapcsolatnak volt az utóbbi évtizedben a legnagyobb hatása a társadalomra, és ez az a fejlesztés, amely nélkül az emberek többsége már nem tudna meglenni - derül ki egy friss felmérésből. A Zogby International piackutató csaknem kétezer amerikai felnőtt részvételével készült online felmérésében a válaszolók 24 százaléka a szélessávú internetet tekintette a legnagyszerűbb fejlesztésnek, míg a Facebookra 22 százalék, a Google-re pedig 10 százalék voksolt. Arra a kérdésre, hogy melyek azok a technológiai fejlesztések, amelyek nélkülözhetetlenek: 28 százalékkal ismét a szélessávú internet lett az első, 18 százalékkal pedig második az elektronikus levelezés.
Nyolcéves szerzők cikkét közölte a Royal Society egyik folyóirata
Nyolcéves szerzők cikkét közölte a brit Royal Society egyik patinás tudományos folyóirata. A társaság közlése szerint a szerzők egy angol általános iskola diákjai, akik a poszméhek szín- és mintaérzékelését vizsgálták egy helyi templomudvarban végzett terepmunka keretében. A Royal Society szerint a gyerekek eredményei "valódi előrelépést jelentenek" a rovarok szín- és mintalátásának kutatása terén. A lap hasábjain reagáló tudósok rámutattak, hogy bár a kísérletek szerények, az eredményeket pedig nem vetették alá statisztikai elemzésnek, a gyerekek kutatása megállja a helyét a képzett specialistákéval összevetve is.
36 plusz két helyen lehet a magánnyugdíj-pénztárakban maradásról nyilatkozni
A magán-nyugdíjpénztári tagnak 2011. január 31-ig személyesen kell nyilatkoznia a 36 nyugdíjbiztosítási igazgatóságnál vagy a Nyugdíjfolyósító Igazgatóságnál illetve az Országos Nyugdíjbiztosító Főigazgatóságnál (ONYF), ha a magán-nyugdíjpénztári tagságát fenn kívánja tartani - hangzott el szerdán az ONYF budapesti tájékoztatóján. Elektronikus formában nem lehet nyilatkozni, azt csak személyesen lehet, a személyi igazolványt, vagy a lakcímkártyát bemutatva - felelte egy kérdésre Mészáros János, az ONYF főigazgatója.
Személyi jellegű kifizetéseket vizsgál a Közszolgálati Közalapítvány
Öt évre visszamenőleg bekéri a négy közmédium menedzsmentjéhez és tanácsadóihoz köthető, elsősorban személyi jellegű kifizetésekről szóló szerződéseket a Közszolgálati Közalapítvány kuratóriuma; Németh Vladimir LMP-s kurátor előterjesztését legutóbbi ülésén egyhangúlag megszavazta a testület. Németh Vladimir az MTI-nek szerdán azt mondta: az általa tett előterjesztést Ókovács Szilveszter, a Duna Televízió vezérigazgatója által a napokban napvilágra hozott szerződések motiválták. Szavai szerint azért van szükség az átvilágításra, hogy "ne lenghesse körül a folytonos gyanú a közmédiumok vezetőit."
Egy internetfüggő megölte a játékát zavaró hároméves fiát
Egy internetfüggő dél-koreai nő megölte a játékát zavaró hároméves fiát. A 27 éves Kim a rendőrség közlése szerint naponta mintegy 10 órát játszott különböző internetes játékokkal, miközben két gyermekét órákra magára hagyta. A szomszédok szerint a nő lakása olyan volt, mint egy szeméttelep, az egy- és a hároméves gyermekével pedig még akkor sem törődött, mikor azok valamiért sírni kezdtek. "Kim megverte és megfojtotta nagyobbik gyermekét, mikor az földre pisiléssel és sírással megzavarta a nő játékát" - mondta a rendőrség szóvivője. Kim a gyermeke holtestét a lakásban hagyta, és a halálesetről három nappal később a család hozzátartozói értesítették a rendőrséget.
Mesterházy Attila szerint az MSZP számára az építkezés éve lesz a következő esztendő, amely "kutya kemény" munkát igényel, de eredményeként a párt választható alternatíva lesz a Fideszből kiábrándultak számára is. A szocialista pártelnök az MTI-nek adott interjújában úgy vélekedett: 2011 az országnak a családódások éve lesz, mert jövőre a maradék illúzió is szertefoszlik és az emberek megtapasztalják, hogy a Fidesz átverte őket. Az MSZP frakcióvezetőjének értékelése szerint a Fidesz a hatalomgyakorlásban arrogáns és cinikus, a kormányzásban dilettáns, valamint folyamatosan korlátozza a demokráciát, a szabadságot, a jogállamot. Hozzátette: a kormányzópárt intézkedései igazságtalanok is.
Lázár: nem akar háborúzni a sajtóval a kormány
Nem az a kormány célja, hogy a magyar sajtóval háborúzzon, hiszen az ilyen harcot a konzervatív oldal eddig mindig elveszítette az elmúlt húsz évben - mondta Lázár János, a Fidesz frakcióvezetője csütörtökön a TV2 Mokka című műsorában az új médiaszabályozással kapcsolatban. Szerinte a cél, hogy megpróbáljanak olyan kérdéseket szabályozni, melyek eddig nem voltak szabályozva, "viszont ha nem működik a dolog, akkor korrekcióra szorul" - fűzte hozzá. Az MSZP felelőssége óriási abban, hogy több külföldi lap és politikusok is negatívan szóltak az új médiaszabályozásról - mondta.Szerinte a szocialista párt tudatosan félretájékoztatja a nemzetközi közvéleményt és az európai parlamenti képviselőket.
Médiatörvény: harminc napon belül határozna a jogorvoslatról a bíróság
Harminc napon belül kell döntenie a bíróságnak a médiatanács hatósági határozatainak felülvizsgálatáról, ha a parlament elfogadja azt a zárószavazás előtti módosító indítványt, amelyet az alkotmányügyi bizottság az egyes cégjogi és társasági jogú tárgyú törvények módosításához nyújtott be csütörtökön. Az indítvány kimondja, hogy a jogorvoslati eljárásokban mind az elsőfokú, mind a másodfokú bíróság harminc napon belül határoz. A médiatörvény keddre virradóra elfogadott - kihirdetésre váró - szövege mindössze annyit rögzített, hogy az eljárást soron kívül lefolytatni. A csütörtökön benyújtott módosító javaslat értelmében a felülvizsgálati eljárásra a Fővárosi Bíróság kizárólagosan illetékes.
Orbán Viktor kinevezte a kormányhivatalok vezetőit
Kinevezte Orbán Viktor a fővárosi, és 19 megyei kormányhivatal vezetőjét. Budapesten Pesti Imre, Bács-Kiskunban Kerényi János, Baranyában Hargitai János, Békésben Erdős Norbert, Borsod-Abaúj-Zemplénben Demeter Ervin, Csongrádban B. Nagy László, Fejérben Dorkota Lajos, Győr-Moson-Sopronban Széles Sándor, Hajdú-Biharban Rácz Róbert, Hevesben Horváth László, Jász-Nagykun-Szolnokban Lengyel Györgyi, Komárom-Esztergomban Czunyiné Bertalan Judit, Nógrádban Szabó Sándor, Pest megyében Tarnai Richárd, Somogyban Juhász Tibor, Szabolcs-Szatmár-Beregben Vinnai Győző, Tolnában Tóth Ferenc, Vasban Harangozó Bertalan, Veszprémben Kovács Zoltán, Zalában pedig Rigó Csaba Balázs lett a kormányhivatal vezetője.
Hazaengednek a szülészeti klinikáról két kismamát, akiknél H1N1 vírus jelenlétét igazolták
Két kismamát valószínűleg hazaengednek csütörtökön a Semmelweis Egyetem I. számú szülészeti klinikájáról, a várandós nőknél korábban kimutatták a H1N1-fertőzést - közölte Jákó Kinga, az egyetem orvosszakmai igazgatója az MTI-vel. A nőgyógyászaton szerdán rendeltek el látogatási tilalmat, mert több kismamánál igazolták a H1N1 vírus jelenlétét. Négyüket elkülönítették, de közülük ketten valószínűleg hazamehetnek csütörtökön, egyiküknél pedig várhatóan csütörtökön megindul a szülés. A nő jól van, nincs láza és szövődménye sem - mondta.
Miniszteri biztosokat nevezett ki Navracsics Tibor
Három miniszteri biztost nevezett ki Navracsics Tibor közigazgatási és igazságügyi miniszter - olvasható a most megjelent Hivatalos Értesítőben. A közigazgatási tárcavezető Farkas Flórián fideszes országgyűlési képviselőt január 1-től nevezi ki a roma támogatásokat felügyelő miniszteri biztosnak. A területi államigazgatás fejlesztésével kapcsolatos feladatok ellátására december 16-tól jövő június 16-ig miniszteri biztossá nevezte ki Virág Rudolfot, és jövő januártól július 16-ig miniszteri biztos lesz Székely László, aki az új polgári törvénykönyv előkészítésében vesz részt.
Az LMP azt kéri, hogy az államfő ne írja alá a médiatörvényt
Az LMP levélben fordult Schmitt Pál államfőhöz, amelyben azt kérik, hogy ne írja alá a médiatörvényt - mondta csütörtöki parlamenti sajtótájékoztatóján Karácsony Gergely. A frakcióvezető-helyettes közölte, miután úgy gondolják, hogy "Magyarország nemzetközi tekintélyét már csak a köztársasági elnök úr tudja megmenteni ebben a történetben", ezért csütörtökön levélben fordult Schmitt Pálhoz, amelyben azt kéri, hogy a médiaszolgáltatásokról és a tömegkommunikációról szóló törvény ügyében kérjen előzetes normakontrollt az Alkotmánybíróságtól.
A bírósági eljárások gyorsítását elősegítő változtatásokról döntött a Ház
Az Országgyűlés a bíróságok hatékony működését és a bírósági eljárások gyorsítását célzó törvénymódosításokat fogadott el, így a jövőben egyebek mellett lehetővé válik a bíróságok szükséges létszámának évenkénti meghatározása, továbbá a bírák folyamatos képzése, illetve egyes szabályok egyszerűsítése. A törvénymódosítások úgy rövidítenék az elsőfokú büntetőügyeket, hogy a bíróságoknak a szabályszerűen megidézett vádlottak távollétében is megengednék az eljárások lefolytatását, amennyiben az érintett nem kíván részt venni a tárgyaláson. Emellett szankciókra számíthatnak a tárgyalástól nem elháríthatatlan okból távolmaradó védők.
A rendőrök hozzátartozóit is ellenőrzik a jövőben
A rendőrök hozzátartozóit is ellenőrzik a jövőben, nyilatkozniuk kell, hogy ehhez hozzájárulnak-e. A kifogástalan életvitel ellenőrzését is magába foglaló törvény január 1-től lép hatályba. A közlönyben szerdán megjelent kérdőívben - amelyet minden rendvédelmi dolgozóval kitöltetnek - rákérdeznek a jelentkező és hozzátartozói személyes adataira, a rokoni kapcsolatra, de még az "együttélés kezdetére" is. Továbbá a jelentkezőnek közölnie kell előző munkahelyeit 5 évre visszamenőleg, jelenlegi gazdasági érdekeltségeit és vagyoni adatait. Utóbbival kapcsolatban azt tudakolják, hogy egy évre visszamenőleg mennyi fizetést kapott, hány ingatlana van, milyen, 300 ezer forintot meghaladó ingóságai, van-e kölcsöne, tartozása, illetve annak mennyi az összege.
Az új alkotmány előkészítésében való részvételre kérte Lázár az ellenzéket
Lázár János, a Fidesz frakcióvezetője az együttműködés jegyében arra kérte az ellenzéki pártok képviselőit, hogy térjenek vissza az "alkotmányozás asztalához", vegyenek részt az új alkotmány elkészítésében, és az egyeztetéseket kezdjék újra januárban. A frakcióvezető csütörtökön napirend előtt a parlamentben megköszönte a képviselőknek az elmúlt fél évben végzett törvényhozási munkát. Mint mondta, az új Országgyűlés megalakulása óta mintegy 150 törvényt fogadott el. Úgy fogalmazott, nem a mennyiség, hanem a minőség a lényeg. Hangsúlyozta: az elmúlt fél év nem volt hibátlan, "ezeken a hibákon korrigálnunk kell", ehhez azonban szükség van a törvényhozásban az ellenzék aktív közreműködésére is.
Börtön várhat a letartóztatott fehérorosz ellenzékiekre
Egy fehérorosz emberi jogi szervezet szerdán azt állította, hogy akár 15 év börtönbüntetést is kiróhatnak arra a hét ellenzéki elnökjelöltre, akit a hétvégi elnökválasztást követő tüntetések idején vettek őrizetbe Minszkben. A Vjaszna (Tavasz) nevű emberjogi központ képviselője, Alesz Beljatszki azt mondta, hogy a fehérorosz állambiztonsági szervezet - amelyet változatlanul egykori szovjet nevén, KGB-nek hívnak - húsz vezető ellenzéki személyiséget vádol, akik között ott vannak az elnökjelöltek is. Magának a szervezetnek a szóvivője, Aljakszandr Antonovics nem kívánta kommentálni a hírt.
Obama visszavonta a homoszexuálisok katonai szolgálatára vonatkozó tilalmat
Barack Obama amerikai elnök szerdán Washingtonban aláírta a nyíltan homoszexuális személyek katonai szolgálatát tiltó törvény visszavonásáról szóló jogszabályt. Mivel a Pentagon csak kéthónapos átmeneti időszak után vezeti be a "ne kérdezd, ne mondd el" törvény visszavonásával járó változásokat, jogvédők azt javasolják a homoszexuálisoknak, hogy mindaddig ne nyilatkozzanak nemi irányultságukról. Obama kijelentette, hogy a 17 éve bevezetett tilalom megszűntetése erősíti az amerikai nemzet biztonságát.
Az ügyészség kihallgatta Julija Timosenkot
A ügyészség szerdán kihallgatta Julija Timosenko volt ukrán miniszterelnököt, aki a vádak szerint 280 millió dollárnak megfelelő hrivnyát használt fel szabálytalanul. Az ügyészség szerint a miniszterelnöki posztot 2005-ben, majd 2007 és 2010 között betöltő politikus hűtlen kezeléssel gyanúsítható, mert a kiotói szerződés értelmében eladott szénkibocsátási kvótákból befolyt összeget a nyugdíjak kifizetésére használta fel a gazdasági válság idején. Ha a vád bebizonyosodik, 7-10 év börtön is kiszabható a volt kormányfőre. Az egykori miniszterelnök abszurdnak minősítette a vádemelést.
Az amerikai szenátus ratifikálta az új START-egyezményt
Az Egyesült Államok szenátusa szerdán 71:26 arányban jóváhagyta az Oroszországgal a nukleáris hadászati fegyverek csökkentéséről megkötött új START-szerződést. Az egyezmény értelmében az amerikai és az orosz hadászati nukleáris arzenál robbanótölteteinek száma 1550-re, a hordozóeszközök száma pedig 700-ra csökken a jóváhagyás után. (Oroszország még nem ratifikálta a szerződést.) Az új START életbe lépése nyomán újrakezdődhet a két fél katonai nukleáris létesítményeinek kölcsönös ellenőrzése, ami az előző szerződés múlt decemberi lejárta után abbamaradt. Az új START-egyezményt áprilisban, Prágában írta alá Barack Obama amerikai és Dmitrij Medvegyev orosz elnök.
A világ legelőkelőbb szállodájában kikapcsolták az áramot
A világ legelőkelőbb szállodájában a török áramszolgáltató tartozás miatt kikapcsolta az áramot, azonban a The Mardan Palace nevű luxusszálloda, amely 2010-ben a világ legjobb szálláshelye címet is elnyerte, zavartalanul üzemel. A World Travel Awards, azaz a turizmus Oscar-díjának tekintett kitüntető címmel jutalmazott antalyai hotelt Európa első számú luxusszállodájának nevezték, és olyan hoteleket is megelőzött, mint a dubaji Burdzs al-Arab, vagy a londoni Dorchester. Az orosz tulajdonban lévő 546 szobás szálloda mintegy 4 millió török lírával (542 millió forinttal) tartozik a szolgáltatónak. Az üzemeltetők a számla rendezésére három hetet kaptak, és ha nem fizetnek, végrehajtást kezdeményeznek ellenük - adta hírül az Aksam című helyi napilap.
2010.12.23. 12:30
Német lapkommentárok a magyar médiatörvényről
Számos országos és regionális német újság szentelt kommentárt csütörtökön a magyar médiatörvénynek, amely vezető téma volt a Deutschlandfunk rádió reggeli lapszemléjében is. A magyar médiatörvénnyel foglalkozott a konzervatív Frankfurter Allgemeine Zeitung, a liberális Süddeutsche Zeitung, a konzervatív Die Welt, valamint a a liberális berlini újság, a Der Tagesspiegel is.
Több mint kétezer kiállítót vár a 2011-es lipcsei könyvvásár
Felolvasások, kiadói premierek, négyszáz gyermek- és ifjúsági rendezvény és több mint 2100 kiállító várja majd a látogatókat a 2011-es lipcsei könyvvásáron. A március 17. és 20. között megrendezendő könyves eseményen sok új és független kiadó mutatkozik be. Egy év kihagyás után a visszatérnek a vásárra a szakkönyv- és folyóirat-kiadók is. A zenei kiadók esetében pedig - amelyek 2010-ben rendelkeztek először kiállítótérrel - növekvő érdeklődés várható. A huszadik alkalommal tartandó könyvvásár középpontjában Szerbia áll majd. Az ország többek között kereken harminc, német nyelvre most először lefordított kötetet mutat be.
2010.12.23. 12:15

References: bíróság 
 bíróság 
 bíróság 
 bíróság

 bíróság 
 Bíróság